CELEX: 32021R0980
Language: hu
Date: 2021-06-17 00:00:00
Title: A Bizottság (EU) 2021/980 végrehajtási rendelete (2021. június 17.) az (EU) 2019/661 végrehajtási rendeletnek a fluorozott szénhidrogének forgalomba hozatalára vonatkozó kvóták elektronikus nyilvántartásba való felvételhez kapcsolódó tájékoztatási követelmények tekintetében történő módosításáról (EGT-vonatkozású szöveg)

2021.6.18.   
               
               
                  HU
               
               
                  Az Európai Unió Hivatalos Lapja
               
               
                  L 216/133
               
            
         A BIZOTTSÁG (EU) 2021/980 VÉGREHAJTÁSI RENDELETE
         (2021. június 17.)
         az (EU) 2019/661 végrehajtási rendeletnek a fluorozott szénhidrogének forgalomba hozatalára vonatkozó kvóták elektronikus nyilvántartásba való felvételhez kapcsolódó tájékoztatási követelmények tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a fluortartalmú üvegházhatású gázokról és a 842/2006/EK rendelet hatályon kívül helyezéséről szóló, 2014. április 16-i 517/2014/EU európai parlamenti és tanácsi rendeletre (1) és különösen annak 17. cikke (2) bekezdésére,
         mivel:
         
                     (1)
                  
                  
                     Az (EU) 2019/661 bizottsági végrehajtási rendelet (2) meghatározza az azon vállalkozásokra vonatkozó követelményeket, amelyeknek az 517/2014/EU rendelet 17. cikkének (1) bekezdése alapján létrehozott nyilvántartásba való felvétele kötelező.
                  
               
                     (2)
                  
                  
                     Az (EU) 2019/661 végrehajtási rendelet értelmében az Unióban letelepedett vállalkozásoknak a nyilvántartásba való felvétel céljából adott esetben a Bizottság rendelkezésére kell bocsátaniuk a gazdálkodók nyilvántartási és azonosító számát (EORI). Az Unión kívül letelepedett azon vállalkozásoknak, amelyek az 517/2014/EU rendelet 16. cikke (5) bekezdésének megfelelően egyedüli képviselőt bíztak meg, csak az egyedüli képviselőjük tekintetében kell megadniuk ezt a tájékoztatást. Az egyedüli képviselőt több, az Unión kívül letelepedett vállalkozás is megbízhatja. Az ilyen egyedüli képviselő EORI-száma ezért nem feltétlenül felel meg egyetlen, az Unión kívül letelepedett vállalkozásnak.
                  
               
                     (3)
                  
                  
                     Az 517/2014/EU rendelet 17. cikkének (4) bekezdésével összhangban a tagállamok illetékes hatóságai – a vámhatóságokat is beleértve – tájékoztatás céljából hozzáférést kapnak a nyilvántartáshoz.
                  
               
                     (4)
                  
                  
                     Az 517/2014/EU rendeletben meghatározott forgalombahozatali korlátozások és tilalmak érvényesítésekor a vámhatóságoknak EORI-számuk alapján azonosítaniuk kell azokat a vállalkozásokat, amelyek az említett rendelettel összhangban fluorozott szénhidrogéneket hoznak forgalomba. Ez különösen a vámhatóságok által a digitális eszközök használata során végzett ellenőrzéseket is megkönnyítheti. Az érintett vállalkozás azonosítása akkor végezhető el, ha a vállalkozás EORI-száma rendelkezésre áll a nyilvántartásban. Ezért az Unión kívül letelepedett azon vállalkozásoktól, amelyek egyedüli képviselőt bíztak meg, meg kell követelni, hogy adják meg saját EORI-számukat. El kell hagyni azt a követelményt, hogy e vállalkozásoknak meg kell adniuk egyetlen képviselőjük EORI-számát, mivel az felesleges.
                  
               
                     (5)
                  
                  
                     Az (EU) 2019/661 végrehajtási rendeletet ezért ennek megfelelően módosítani kell.
                  
               
                     (6)
                  
                  
                     Az e rendeletben előírt intézkedések összhangban vannak az 517/2014/EU rendelet 24. cikkének (1) bekezdése alapján létrehozott bizottság véleményével,
                  
               ELFOGADTA EZT A RENDELETET:
         
            1. cikk
            Az (EU) 2019/661 végrehajtási rendelet 3. cikkének (2) bekezdése a következőképpen módosul:
            
                        1.
                     
                     
                        A b) pont helyébe a következő szöveg lép:
                        
                                    „b)
                                 
                                 
                                    az (1) bekezdés d) és i) pontjában felsorolt információk, de csak az egyedüli képviselő, és nem a vállalkozás tekintetében;”.
                                 
                              
                  
                        2.
                     
                     
                        A szöveg a következő g) ponttal egészül ki:
                        
                                    „g)
                                 
                                 
                                    adott esetben a vállalkozás EORI-száma.”
                                 
                              
                  
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. június 17-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 150., 2014.5.20., 195. o.
         
         
            (2)  A Bizottság (EU) 2019/661 végrehajtási rendelete (2019. április 25.) a fluorozott szénhidrogének forgalomba hozatalára vonatkozó kvóták elektronikus nyilvántartásának zökkenőmentes működése biztosításáról (HL L 112., 2019.4.26., 11. o.).